L'Eliana celebra el valencià amb una gran festa al carrer
16 de maig de 2025

• L’activitat tindrà lloc al passeig de Secondo Baldín, al Parc de la Pinada, la vesprada del dimarts 20.

L’Acadèmia Valenciana de la Llengua (AVL), amb la col·laboració de l’Oficina de Promoció del Valencià de l’Eliana, celebrarà una nova edició del projecte "En valencià", una iniciativa que convertirà els carrers del nostre municipi en un espai de joc i aprenentatge al voltant de la nostra llengua. L’objectiu és doble: visibilitzar la tasca de les oficines de Promoció del Valencià i acostar la llengua al veïnat a través d’una activitat lúdica i intergeneracional.

Les places i els espais públics de l’Eliana s’ompliran de xiquets i xiquetes, famílies i veïnat que podran gaudir de jocs i activitats educatives com sopes de lletres, Scrabble en valencià, jocs sobre topònims i gentilicis, passa-paraula, entre d’altres. Enguany, com a novetat, també s’han preparat dinàmiques adaptades per als més menuts, de 3 a 6 anys, com el joc de les vocals.

Esta proposta, que es desenvolupa amb el suport d’un equip dinamitzador itinerant, forma part de la gira que l’AVL fa per 32 municipis valencians durant quatre setmanes, i arriba a l’Eliana com una oportunitat per a fomentar l’ús del valencià d’una manera divertida, participativa i oberta.

"Una iniciativa que demostra que la nostra llengua pot ser un vehicle de joc, convivència i creativitat per a grans i menuts. A l’Eliana volem que el valencià estiga viu als carrers i que tot el món el senta com a propi, i activitats com esta ho fan possible", ha destacat Isabel Montaner, regidora de Promoció del Valencià.